Ráž, Jozef, minister dopravy SR (2024-04-17):
Ďakujem pekne za slovo. No, skúsim najprv tak technicky k tomu zákonu. Čo sa týka, čo sa týka vplyvu na podnikateľské prostredie, pán poslanec, vždy keď je možnosť udelenia sankcií, tak vždy to má dopad negatívny na podnikateľské prostredie, pretože právnické a fyzické osoby môžu byť sankcionované, takže to je ten negatívny dopad, to len vysvetlenie, aby sme tomu rozumeli. Čo sa týka, čo sa týka samotnej hmoty. V tom zákone nikde nie je o cyklodoprave ani slovo. Ja sám som cyklista, sám chodím často do práce na bicykli, teraz, bohužiaľ, na ministerstve nie, ale v mojej predchádzajúcej práci som chodil na bicykli z Devína až do Petržalky, chodil som cez Sad Janka Kráľa. Myslím si, že je tam krásna cyklotrasa vybudovaná. S čím mám skôr väčší problém, ktorý intenzívne komunikujem s pánom primátorom Vallom, že treba doriešiť teda Devínsku cestu, hej? Tak teraz dám tú cyklotému bokom. Keď sa ideme rozprávať o tom, že... teda ešte takto, ešte k technike. A opäť, prečo sme opakovali pripomienkovacie konanie? Pretože ZMOS a Únia miest Slovenska dali také závažné pripomienky, ktoré sme akceptovali, že to zmenilo tú povahu toho zákona alebo teda ten, to finálne znenie na tri riadky. A tie tri riadky sme opäť päťdňovým MPK prehnali a tam už sme pripomienky nedostali. To znamená, ZMOS a Únia miest Slovenska sú v poriadku a súhlasia s týmto znením. Len aby sme si to tak ujasnili. Druhá vec. Keď už sa teda bavíme o Vajanskom, nedá mi nevyjadriť sa. Ja som absolútny fanúšik Vajanského nábrežia a toho, čo sa tam stalo, pretože to je dôvod, prečo vy sedíte dneska v opozícii podľa môjho názoru. Keby sa toto nestalo, tak možno sa to neudeje. Ďalšia vec. Pani Kleinert, keby ste to zrealizovali tak, ako sa to malo zrealizovať, to znamená prostredníctvom cestného orgánu a správneho konania, mali by ste účastníkov konania, neurobili by ste to určením dopravného značenia, vy viete, že tie obrubníky sú pevne spojené so zemou, takéto niečo je neprípustné. To znamená, teraz vám to hovorím úplne ako nezaujato ako človek, ktorý sa vyzná v stavebnom práve, a chcem vám povedať, podľa mojich informácií krajský dopravný inšpektorát vás niekoľkokrát vyzval, aby ste situáciu napravili, nestalo sa tak. Nie vás teda, ale magistrát, prepáčte. Samozrejme ale, v kompetencii cestného správneho orgánu by to bolo aj na Starom Meste. Ako odvolací orgán je na okresnom úrade. To znamená, žiaden z týchto povoľovacích orgánov nekonal, žiadne správne konanie neprebehlo a bolo to zrealizované, ako to bolo zrealizované, čisto určením dopravného značenia. To neni správne konanie. Pani poslankyňa z KDH, vy sa báť nemusíte, lebo cestný orgán koná správnym konaním, ktorý má účastníkov konania, kde sa môžu všetci vyjadriť, ktorí sú dotknuté orgány, nedošlo by k takejto situácii, môžte byť v pohode. Tam k žiadnemu, k žiadnej spätnej sankcii nemá prečo dôjsť a nepríde. Pretože v prípade, že správne konanie prebehlo, tak sa k tomu každý vyjadril, je to určite bezpečné, je to v súlade so zásadami bezpečnosti cestnej premávky, to znamená, buďte v kľude. Tuto sa to neudialo na tom Vajanskom nábreží. Áno, pán sused Dostál a pán poslanec, my sme roky spolu bývali, alebo teda vy ste tam pracovali, ja som tam býval na Medenej ulici, to znamená, úplne som prekvapený, ďakujem, že máte na to názor rovnaký ako väčšina, myslím si väčšina poslancov, ktorí tu budú dnes sedieť. Znečistenie ovzdušia, pán poslanec, absolútne súhlasím. Prešli ste sa niekedy v dôsledku toho, tých opatrení na Vajanskom nábreží, čo sa stalo? Ako tam tie autá stoja? Ako tam ide do vzduchu ten smog? Ako to tam brutálne prehrieva? To je, však poďme sa tam pozrieť spolu, ako to tam vyzerá. To je to, čo sme chceli dosiahnuť? Tým sme zlepšili to ovzdušie? No ja si myslím, že nie. Ja len chcem povedať, že naše ministerstvo veľmi proaktívne pomáha mestu Bratislava dodatočnými tranžami mimo toho, čo je nárokovateľné na to, aby sa dostavala električka do Petržalky, ktorá niekoľkokrát vyčerpala peniaze z rôznych programových období a stále to treba posúvať a stále to treba dodatkovať, ale všetci chceme, aby na konci dňa tieto opatrenia na zelenšiu Bratislavu boli zrealizované. To nie je tak, že my principiálne tunák niečo buchneme, ale to teraz idem trošku naozaj už mimo predmetného zákona. Takže ten zákon je napísaný, áno, z nejakého dôvodu, ktorý vznikol, a na to, aby sme zabránili, aby sa takéto niečo v budúcnosti opakovalo. Ale nehovorme o tom, že to zasahuje do právomocí samospráv v prípade, že tieto budú konať tak, ako zo zákona majú. Prečo to mesto nereaguje na výzvy krajského dopravného inšpektorátu, aby uviedli veci do pôvodného stavu? Ja tomu nerozumiem. Takže tak, toľko k tomu. Prepáčte. Ďakujem pekne.